钦定古今图书集成/明伦汇编/官常典/第318卷 > 鲍应鳌
## 钦定古今图书集成/明伦汇编/官常典/第318卷 > 鲍应鳌

按《明外史洪文衡传》：“文衡，歙人。同县鲍应鳌，字山甫，
万历二十三年进士。除户部主事，以清操闻。三十一
年，改礼部教习。驸马都尉杨春元以小故弃官去，应
鳌坐除名。久之，复官，历郎中。皇太子生母王氏薨，诏
丧礼一如世宗沈贵妃。应鳌以沈妃礼简，考穆宗生
母孝恪太后故事上之，议者称其达礼。应鳌端亮有”
学识，议事持正不阿。秉铨者以物望将调之吏部，而
应鳌故与东林及李三才善，群小忌之。于是南京御
史孙光裕、给事中刘文炳连章诬诋，遂谢病归。天启
初，以故官召，旋擢尚宝少卿，改太常。卒。赠太常卿。